ai4bharat/Pralekha huggingface dataset:
பிரதமர் அலுவலகம்
சவுராஷ்டிரா பட்டேல் கலாச்சார சமாஜ் சர்வதேச மாநாட்டில் காணொலி காட்சி மூலம் பிரதமர் உரை
பிரதமர் திரு. நரேந்திர மோடி இன்று நடந்த எட்டாவது சர்வதேச சவுராஷ்டிரா பட்டேல் கலாச்சார சமாஜ் மாநாட்டில் காணொலி காட்சி மூலம் உரையாற்றினார். இந்த ஆண்டு அமெரிக்காவில் உள்ள கலிஃபோர்னியாவில் இந்த சர்வதேச மாநாடு நடைபெறுகிறது.
வெளிநாடுவாழ் இந்தியர்களின் குறிப்பாக சவுராஷ்டிரா பட்டேல் சமுதாயத்தினரின் முயற்சிகளைப் பாராட்டிய பிரதமர், வெளிநாடுவாழ் இந்தியர்கள் எப்போதும் இந்தியாவை பெருமைப்படுத்தி வருகிறார்கள் என்று கூறினார். இந்திய பாஸ்போர்ட்டுக்கு உலகம் முழுவதும் காணப்படும் மதிப்பை வைத்து அவர்களது முயற்சிகளை எடை போடலாம் என்று அவர் தெரிவித்தார்.
தூய்மை இந்தியா போன்ற அரசின் பல்வேறு திட்டங்கள் நாட்டின் சுற்றுலாத்துறைக்கு பெரும் ஊக்கத்தை அளித்துள்ளதாக பிரதமர் குறிப்பிட்டார். வெளிநாடுவாழ் இந்திய சமுதாயத்தினர் ஒவ்வொரு ஆண்டும் குறைந்தது ஐந்து குடும்பத்தினரையாவது இந்தியாவுக்கு பயணம் மேற்கொள்ள ஊக்கப்படுத்த வேண்டும் என்று அவர் கேட்டுக் கொண்டார். இது ஒரே பாரதம், சிறந்த பாரதம் இயக்கத்தின் நோக்கத்தை நிறைவேற்ற புதிய வழியை ஏற்படுத்தும். இதன் மூலம் இந்தியாவின் சுற்றுலா வளர்ச்சிக்கு மிகப்பெரிய ஊக்கம் கிடைக்கும். மகாத்மா காந்தியின் கனவான தூய்மை இந்தியா திட்டத்தின் வெற்றிக்கு வெளிநாடுவாழ் இந்தியர்கள் ஒவ்வொருவரும் எவ்வாறு பங்களிக்கலாம் என்பது குறித்தும் பிரதமர் விளக்கினார்.
வரும் அக்டோபர் மாதம் 2-ஆம் தேதி முதல் மகாத்மாகாந்தியின் 150-ஆவது பிறந்த தினக் கொண்டாட்டங்கள் இந்தியாவில் தொடங்கும் என்று பிரதமர் தெரிவித்தார். இந்தியாவின் இரும்பு மனிதர் சர்தார் வல்லபாய் பட்டேலின் பெயரில் பிரம்மாண்டமான ஒற்றுமை சிலை நர்மதை நதியில் நிர்மாணிக்கப்பட்டுள்ளதாக அவர் கூறினார். இந்த ஆண்டு அக்டோபர் 31-ஆம் தேதி அந்தப்பணிகள் நிறைவடையும் என்று அவர் தெரிவித்தார். பணிகள் நிறைவடைந்ததும் உலகின் மிக உயரமான சிலையாக அது இருக்கும்.
நிகழ்ச்சியில் உரையாற்றிய திரு.நரேந்திரமோடி, இந்தியா தற்போது உலகின் ஒளிரும் நட்சத்திரமாக காணப்படுகிறது என்று தெரிவித்தார். இந்தியா தற்போது விரைவான பொருளாதார வளர்ச்சி, நேர்மையான வெளிப்படையான நிர்வாகத்திற்கு எடுத்துக்காட்டாக திகழ்கிறது என்று அவர் குறிப்பிட்டார். ஜி.எஸ்.டி, ஊழலுக்கு எதிரான கடுமையான நடவடிக்கை போன்ற முன்முயற்சிகள் மக்கள் நேர்மையுடன் தொழில் நடத்துவதற்கு உதவி உள்ளது. இந்த முன்முயற்சிகள் காரணமாக எளிதாக தொழில் புரியும் நாடுகளின் கடந்த நான்காண்டு பட்டியலில் இந்தியா 42 இடங்கள் முன்னேறியுள்ளது என்று அவர் மேலும் தெரிவித்தார்.
புதிய இந்தியாவைப் படைக்கும் கனவை நனவாக்க வெளிநாடுவாழ் இந்திய சமுதாயத்தினர் பாடுபட வேண்டும் என்று பிரதமர் கேட்டுக்கொண்டார்.
பிரதமர் அலுவலகம்
குஜராத்தில் ஏற்பட்ட உயிர் இழப்புகளுக்கு பிரதமர் இரங்கல்
குஜராத் மாநிலத்தின் பல்வேறு பகுதிகளில் பெய்த கனமழை மற்றும் புயலினால் நிகழ்ந்த உயிர் இழப்புகளுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
“குஜராத்தின் பல்வேறு பகுதிகளில் பெய்த கன மழை மற்றும் புயலினால் ஏற்பட்ட உயிர் இழப்புகள் பெரும் துயரத்தை அளிக்கிறது. இறந்தவர்கள் குடும்பத்தினருக்கு எனது இரங்கல்கள். அலுவலர்கள் தற்போதைய சூழ்நிலையை கூர்ந்து கவனித்து வருகிறார்கள். பாதிக்கப்பட்டவர்களுக்குத் தேவையான அனைத்து உதவிகளும் வழங்கப்பட்டு வருகிறது.”, என்று பிரதமர் தெரிவித்துள்ளார்.
குஜராத்தின் பல்வேறு பகுதிகளில் பெய்த கன மழை மற்றும் புயலில் உயிர் இழந்தவர்களின் குடும்பத்தினருக்கு பிரதமர் தேசிய நிவாரண நிதியில் இருந்து தலா 2 லட்ச ரூபாய் நிவாரண நிதியாக அளிக்க பிரதமர் ஒப்புதல் அளித்துள்ளார். இந்த இயற்கை பேரிடரில் காயமடைந்தவர்களுக்கு தலா ரூ. 50,000 அளிக்கவும் பிரதமர் ஒப்புதல் அளித்துள்ளார்.
சட்டம் மற்றும் நீதித்துறை அமைச்சகம்
செய்திக்குறிப்பு
தலைமை தேர்தல் ஆணையராக திரு ராஜீவ்குமார் நியமனம்
மிக மூத்த தேர்தல் ஆணையரான திரு ராஜீவ்குமாரை இந்திய தேர்தல் ஆணையத்தின் தலைமை தேர்தல் ஆணையராக குடியரசுத் தலைவர் நியமித்துள்ளார். திரு ராஜீவ்குமார் 2022 மே 15 அன்று தலைமை தேர்தல் ஆணையராக பொறுப்பேற்று கொள்வார். தற்போது தலைமை தேர்தல் ஆணையராக உள்ள திரு சுசில் சந்திரா இதே நாளில் பணியில் இருந்து ஓய்வு பெறுவார்.
சட்டம் மற்றும் நீதி அமைச்சகத்தின் சட்டத்துறை செய்திக்குறிப்பு இதனை தெரிவித்துள்ளது.
வணிகம் மற்றும் தொழில்துறை அமைச்சகம்
விசாகப்பட்டினம்-சென்னை தொழில்துறை போக்குவரத்துப் பாதை
விசாகப்பட்டினம்-சென்னை தொழில்துறை போக்குவரத்துப் பாதை  திட்ட வரைவில்  விசாகப்பட்டினமும்  எற்பேடு-ஸ்ரீகாளகஸ்தியும் இரு முனையங்களாகப் பரிசீலிக்கப்பட்டு வருகின்றன. இந்தத் தகவலை இன்று  மக்களவையில் மத்திய தொழில், வர்த்தகத்துறை இணையமைச்சர் திரு.சி.ஆர். சவுத்ரி எழுத்துமூலம் அளித்த பதிலில் தெரிவித்தார்.
திட்ட வரைவு, விரிவான ஆரம்பநிலை பொறியியல் பணிகள் மற்றும் மத்திய அரசின் தேசிய தொழில்துறை போக்குவரத்துப் பாதை மேம்பாடு மற்றும் அமலாக்கப் பொறுப்புக் கழகம் ஆகியவற்றிற்கு ஒப்புதல் கிடைத்த பின், தொழில்துறை போக்குவரத்துப் பாதை மேம்பாட்டுக்கான திட்டங்களுக்கு நிதி விடுவிக்கப்படும்.
விசாகப்பட்டினம்-சென்னை தொழில்துறை போக்குவரத்துப் பாதை -க்காக பலவகை நிதி வசதியை உள்ளடக்கி, கடனாகவும் மானியமாகவும் 631 மில்லியன் அமெரிக்க டாலருக்கு கீழ்க்கண்ட பிரிவுகளில் ஆசிய வளர்ச்சி வங்கி ஒப்புதல் வழங்கியுள்ளது.
- முக்கியமான அடிப்படைக் கட்டமைப்பு வசதிகளை உருவாக்க இரண்டு நிலைகளில் 500 மில்லியன் அமெரிக்க டாலர்
- மாநிலத்தில் கொள்கை சீர்திருத்தங்கள் ஆதரவு மற்றும் அமைப்பு சார்ந்த மேம்பாட்டுக்கு ஆதரவளிக்க கொள்கை அடிப்படையிலான கடன் , 125 மில்லியன் அமெரிக்க டாலர்
- விசாகப்பட்டினத்தில் பருவநிலை மாற்றத்திற்கேற்ப, நெகிழ்ச்சியுள்ள அடிப்படைக் கட்டமைப்பை உருவாக்க பலதரப்பு உதவிபெற்ற, நகர்ப்புற, பருவநிலை மாற்ற அறக்கட்டளை நிதியத்திலிருந்து  நிதியாக 5 மில்லியன் அமெரிக்க டாலர் அனுமதிக்கப்பட்டுள்ளது.
- ஆந்திரப் பிரதேச அரசு, கொள்கை சீர்திருத்தங்களை அமல் செய்வதற்கு உதவியாக தொழில்நுட்ப உதவி 1 மில்லியன் அமெரிக்க டாலர்.
ஆசிய வளர்ச்சி வங்கியால் தயாரிக்கப்பட்ட திட்டக் கருத்துரு அடிப்படையில், விசாகப்பட்டினம்-சென்னை தொழில்துறை போக்குவரத்துப் பாதை மேம்பாட்டிற்கு ஆந்திரப் பிரதேசத்தில் விசாகப்பட்டினம், காக்கிநாடா, காங்கிப்பாடு-கன்னவரம், எற்பேடு-ஸ்ரீகாளகஸ்தி ஆகிய நான்கு முனையங்கள் அடையாளம் காணப்பட்டுள்ளன.
--------------
(Visitor Counter : 115
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு & காஷ்மீர் வங்கியின் நிர்வாக இயக்குனர் & தலைமைச் செயல் அதிகாரி திரு.பல்தேவ் பிரகாஷ், மத்திய அமைச்சர் டாக்டர் ஜிதேந்திர சிங்கை சந்தித்து, ஜம்மு & காஷ்மீர் வங்கியில் செயல்படுத்த உள்ள புதிய முன்முயற்சிகள் குறித்து விளக்கிக் கூறினார்
ஜம்மு & காஷ்மீர் வங்கியின் நிர்வாக இயக்குனர் & தலைமைச் செயல் அதிகாரியாக அண்மையில் பொறுப்பேற்ற திரு.பல்தேவ் பிரகாஷ், பிரதமர் அலுவலக இணையமைச்சர் டாக்டர் ஜிதேந்திர சிங்கை சந்தித்து, ஜம்மு & காஷ்மீர் வங்கியில் செயல்படுத்த உள்ள புதிய முன்முயற்சிகள் குறித்து விளக்கிக் கூறினார்.
புதிய பொறுப்பை ஏற்றுள்ள திரு.பல்தேவ் பிரகாஷ்-ஐ வரவேற்றுப் பேசிய டாக்டர் ஜிதேந்திர சிங், இந்தியா சுதந்திரம் அடைவதற்கு முன்பே அமைக்கப்பட்ட ஜம்மு & காஷ்மீர் வங்கி, வளமான பாரம்பரியத்தைக் கொண்டது என்பதால், வங்கி சேவை மீதான நன்மதிப்பை நிலைநாட்டுவதுடன், குடிமக்களுக்கான பயன்கள் மீதும் கவனம் செலுத்துமாறு கேட்டுக் கொண்டார். இந்த வங்கி, ஏற்கனவே பெற்றிருந்த நம்பகத்தன்மையை மீட்டெடுப்பது, சம்பந்தப்பட்ட அனைத்து தரப்பினரின் கடமை என்றும் அவர் கூறினார்.
ஜம்மு & காஷ்மீர் யூனியன் பிரதேசத்தில் புதிய தொழில் கொள்கையை செயல்படுத்துவதில் இந்த வங்கியின் பங்களிப்பையும் டாக்டர் ஜிதேந்திரசிங் பாராட்டினார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் :
https://pib.gov.in/PressReleasePage.aspx?PRID=1835090
புவி அறிவியல் அமைச்சகம்
கேரளாவில் கனமழை நிகழ்வுகள் அதிகரித்து வருகின்றன: மத்திய அரசு
கேரளாவில் கனமழை நிகழ்வுகள் அதிகரித்து வருவதாக அரசு இன்று தெரிவித்தது.
மாநிலங்களவையில் கேள்வி ஒன்றுக்கு பதில் அளித்த மத்திய அறிவியல் மற்றும் தொழில்நுட்பம், புவி அறிவியல் இணையமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணையமைச்சருமான டாக்டர் ஜிதேந்திர சிங், 2001-2021 காலகட்டத்திற்கான தரவின்படி தென்மேற்கு பருவமழை காலத்தில்  கேரளாவில் கனமழை பெய்வது அதிகரித்திருப்பதாகத் தெரிவித்தார்.
கேரளாவில் தானியங்கி வானிலை நிலையங்களின் இணைப்பை அதிகரிக்க இந்திய வானிலை ஆராய்ச்சி மையம் திட்டமிட்டுள்ளது. பி.ஐ.எஸ்-1994 தரநிலைகளின் படி கேரளாவில் 115 வானிலை நிலையங்கள் அமைக்கப்பட உள்ளன. அந்த மாநிலத்தில் 100 தானியங்கி வானிலை நிலையங்களை அமைக்க இந்திய வானிலை ஆராய்ச்சி மையம் முடிவு செய்தது. புவி அறிவியல் அமைச்சகம் அண்மையில் 77 நிலையங்களை அமைத்ததுடன், மேலும் 23 நிலையங்களை அமைக்கும் பணிகள் நடைபெற்று வருகின்றன. இது தவிர கேரளாவில் கூடுதலாக 15 தானியங்கி வானிலை நிலையங்கள் அமைக்கப்பட்டிருப்பதன் மூலம் மொத்தம் 92 நிலையங்கள் அங்கு உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1845743
பிரதமர் அலுவலகம்
இசஞ்சீவனி செயலி மூலம் 10 கோடி தொலை மருத்துவ ஆலோசனை வழங்கப்பட்டுள்ளதற்கு பிரதமர் பாராட்டு
இசஞ்சீவனி செயலியில் 10 கோடி தொலை மருத்துவ ஆலோசனைகள் என்னும் சாதனை நிகழ்த்தப்பட்டிருப்பதை பிரதமர் திரு நரேந்திர மோடி பாராட்டியுள்ளார்.
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியாவின் ட்விட்டரை பகிர்ந்துள்ள பிரதமர் கூறியிருப்பதாவது;
“10,00,00,000 தொலை மருத்துவ ஆலோசனைகள் ஒரு குறிப்பிடத்தக்க சாதனை ஆகும். இந்தியாவில் வலுவான டிஜிட்டல் சுகாதார சூழல் அமைப்பை உருவாக்குவதில் முன்னணியில் இருக்கும் அனைத்து மருத்துவர்களையும் நான் பாராட்டுகிறேன்.”
பெண்கள் மற்றும் குழந்தை நலன் அமைச்சகம்
பிரதமரின் மாத்ரு வந்தனா யோஜனா திட்டத்தின்கீழ், பயனாளிகளின் வங்கி / அஞ்சல் சேமிப்புக் கணக்கில் நேரடியாக ஊக்கத்தொகை ரூ.5,000 செலுத்தப்படுகிறது
கடந்த 3 ஆண்டுகளில் தமிழகத்தில் 12.68 லட்சம் பேர் பயனடைந்துள்ளனர்
பிரதமரின் மாத்ரு வந்தனா யோஜனா திட்டத்தின்கீழ், பயனாளிகளின் வங்கி / அஞ்சல் சேமிப்புக் கணக்கில் நேரடியாக ஊக்கத்தொகை ரூ.5,000 செலுத்தப்படுகிறது.
இத்திட்டத்தை மத்திய பெண்கள் மற்றும் குழந்தைகள் நல அமைச்சகம் செயல்படுத்துகிறது.
தமிழ்நாட்டை பொறுத்தமட்டில், கடந்த 2019-20 ஆம் ஆண்டு காலக்கட்டத்தில் 5,24,185 பேருக்கும், 2020-21 ஆம் ஆண்டில் 4,69,571 பேருக்கும், 2021-22 ஆம் ஆண்டில் 2,74,703 பேருக்கும் இத்திட்டத்தின்கீழ் நிதியுதவி வழங்கப்பட்டது.
இந்தத் தகவலை மாநிலங்களவையில் இன்று மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி சுபின் இரானி எழுத்துப்பூர்வமாக அளித்த பதிலில் தெரிவித்துள்ளார்.
மேலும் விவரங்களுக்கு இந்த ஆங்கில செய்திக்குறிப்பை காணலாம்: https://pib.gov.in/PressReleasePage.aspx?PRID=1897357
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 116.58 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 116.58 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 15.77 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1769806
(Visitor Counter : 157
குடியரசுத் தலைவர் செயலகம்
கர்நாடக சட்ட சமூகம் மற்றும் ராஜா லக்கம்கவுடா சட்டக் கல்லூரியின் பவள விழா – குடியரசுத் தலைவர் பங்கேற்பு
குடியரசுத் தலைவர் திரு. ராம் நாத் கோவிந்த், நாளை  கர்நாடகாவிற்கு  பயணம் மேற்கொள்ளவுள்ளார். அவர், கர்நாடக் சட்ட சமூகம் மற்றும் ராஜா லக்கம்கவுடா சட்டக் கல்லூரியின் பவள விழாவில் பங்கேற்கவுள்ளார்.
பிரதமர் அலுவலகம்
மகாராஷ்டிர முதலமைச்சர் மற்றும் துணை முதலமைச்சர் பிரதமருடன் சந்திப்பு
மகாராஷ்டிர முதலமைச்சர் திரு.ஏக்நாத் ஷின்டே மற்றும் துணை முதலமைச்சர் திரு.தேவேந்திர ஃபட்னவிஸ் ஆகியோர், இன்று பிரதமர் திரு.நரேந்திரமோடியை சந்தித்தனர்.
பிரதமர் அலுவலகம் வெளியிட்டுள்ள ட்விட்டர் பதிவில் ;
“ மகாராஷ்டிர முதலமைச்சர் திரு.ஏக்நாத் ஷின்டே மற்றும் துணை முதலமைச்சர் திரு.தேவேந்திர ஃபட்னவிஸ் ஆகியோர் பிரதமரை சந்தித்தனர்“ என்று தெரிவிக்கப்பட்டுள்ளது“ .
ரசாயனம் மற்றும் உரங்கள் அமைச்சகம்
பிஎம் கேர்ஸ் நிதியத்திற்கு பிபிபிஐ ரூ.25 லட்சம் நிதியுதவி
கொவிட்-19ஐ எதிர்த்துப் போரிடும் அரசுக்கு ஆதரவளிப்பதற்காக, மத்திய ரசாயனங்கள் மற்றும் உரங்கள் அமைச்சகத்தின் மருந்துப் பொருட்கள் துறையின் கீழ் செயல்படும் இந்திய மருந்துப் பொருட்கள் பொதுத்துறை நிறுவனங்கள் அமைப்பு , ரூ.25 லட்சத்தை பிஎம் கேர்ஸ் நிதியத்திற்கு பங்களிப்பு செய்துள்ளது.
இந்தத் தொகைக்கான காசோலையை, இத்துறையின் செயலர் திரு பி.டி.வகேலா, மத்திய ரசாயனங்கள் மற்றும் உரங்கள் துறை அமைச்சர் திரு டி வி சதானந்த கவுடாவிடம் இன்று புது தில்லியில் அளித்தார்.
இந்தத் தொகையை பிபிபிஐ பணியாளர்கள், மக்கள் மருந்தகங்களின் உரிமையாளர்கள், விநியோகிப்பாளர்கள் ஆகியோர் இணைந்து பங்களிப்பு செய்துள்ளனர்.
(Visitor Counter : 180
கப்பல் போக்குவரத்து அமைச்சகம்
இந்தியாவில் தயாரிக்கப்பட்ட இழுவைப் படகுகளை மட்டுமே முக்கியத் துறைமுகங்கள் இனி பயன்படுத்தும், தற்சார்பு இந்தியாவை நோக்கிய பெரிய நடவடிக்கை என அமைச்சர் தகவல்
இந்தியாவில் தயாரிக்கப்பட்ட இழுவைப் படகுகளை மட்டுமே கொள்முதல் செய்ய அல்லது பயன்படுத்த அனைத்து முக்கியத் துறைமுகங்களையும் மத்திய கப்பல் அமைச்சகம் அறிவுறுத்தியுள்ளது.. முக்கியத் துறைமுகங்களால் இனி செய்யப்படும் அனைத்துக் கொள்முதல்களும் திருத்தப்பட்ட 'மேக் இன் இந்தியா' உத்தரவின் படி தான் இருக்க வேண்டும்.
இந்திய கப்பல் கட்டும் தொழிலை ஊக்கப்படுத்துவதை நோக்கமாகக் கொண்டுள்ள கப்பல் அமைச்சகம், கப்பல் கட்டுதலை இந்தியாவில் மேற்கொள்ள முன்னணி நாடுகளுடன் பேச்சுவார்த்தை நடத்த இருக்கிறது.
அரசின் இந்த முடிவு கப்பல் கட்டுதலை இந்தியாவில் மேற்கொள்ளும் லட்சியத்தை அடைவதற்கான முக்கிய நடவடிக்கையாக இருக்கும். மத்திய கப்பல் துறை இணை அமைச்சர்  திரு. மன்சுக் மண்டாவியா, பழைய கப்பல் தளங்களைப் புதுப்பிக்கவும், கப்பல் கட்டுதலை இந்தியாவில் ஊக்குவிக்கவும் அனைத்து நடவடிக்கைகளையும் அரசு எடுத்து வருவதாகத் தெரிவித்தார்.
இந்தியாவில் தயாரிக்கப்பட்ட இழுவைப் படகுகளை மட்டுமே முக்கியத் துறைமுகங்கள் இனி பயன்படுத்த வேண்டும் என்னும் முடிவு, தற்சார்பு இந்தியாவை நோக்கிய பெரிய நடவடிக்கை என அமைச்சர் கூறினார்.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetail.aspx?PRID=1651276
பாதுகாப்பு அமைச்சகம்
இந்திய-சீன ராணுவ தளபதிகள் அளவிலான கூட்டம் குறித்த கூட்டு செய்திக் குறிப்பு
ஜனவரி 24 அன்று, மோல்டோ-சுஷுல் எல்லையோர சந்திப்பு மையத்தின் சீன பகுதியில் இந்திய-சீன ராணுவங்களின் தளபதிகள் அளவிலான ஒன்பதாவது கூட்டம் நடைபெற்றது.
எல்லைப்பகுதியில் இருந்து படைகளை திரும்ப பெறுவது குறித்த ஆழமான கருத்து பரிமாற்றங்களை இரு தரப்பும் மேற்கொண்டன. சந்திப்பில் நடந்த கருத்து பரிமாற்றங்கள் நேர்மறையாகவும், செயல்படுத்தக்கூடியவையாகவும், ஆக்கப்பூர்வமாகவும் இருந்ததாகவும், பரஸ்பர நம்பிக்கை மற்றும் புரிதலை மேலும் மேம்படுத்தியதாகவும் இரு தரப்பினரும் ஒத்துக்கொண்டனர்.
படைகளை விரைவாக விலக்கிக் கொள்ள இருதரப்பும் ஒத்துக்கொண்டனர். இரு நாட்டு தலைவர்களுக்கிடையேயான புரிதலையும், பேச்சுவார்த்தைகளின்
முன்னேற்றத்தையும் பேணிகாக்க உறுதியேற்றுக்கொண்ட தளபதிகள், 10-ஆம் கட்ட பேச்சுவார்த்தையை விரைவில் நடத்த முடிவெடுத்தனர்.
முன்கள வீரர்களின் உணர்வுகளை கட்டுப்படுத்தவும், எல்லையோர நிலைமையை நிலைப்படுத்தவும், அமைதியை பேணிக் காக்கவும் இரு தரப்பும் ஒத்துக்கொண்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே
காணவும்: https://pib.gov.in/PressReleasePage.aspx?PRID=1692 266
உள்துறை அமைச்சகம்
முடக்கநிலை நீக்கத்தின் 3வது கட்ட காலத்தில் பொது மக்கள், சரக்குகள் மற்றும் சேவைகளுக்குத் தடையற்ற பயணத்திற்கு அனுமதிக்குமாறு மாநிலங்களுக்கு மத்திய உள்துறை அமைச்சகம் வேண்டுகோள்.
மாவட்ட நிர்வாகங்கள் அல்லது மாநில அரசுகள் கட்டுப்பாடுகள் விதிப்பது பேரழிவு மேலாண்மைச் சட்டம் 2005-இன் கீழ் உள்துறை அமைச்சகம் வெளியிட்ட வழிகாட்டுதல்களை மீறும் செயல்.
மாநிலங்களுக்கு இடையிலும், மாநிலத்திற்கு உள்ளும் பொது மக்கள், சரக்குகள் மற்றும் சேவைகள் பயணத்துக்கு முடக்கநிலை நீக்கத்தின் 3வது கட்ட காலத்தில் எந்தக் கட்டுப்பாடுகளும் விதிக்கக் கூடாது என்று மாநிலங்களை மத்திய அரசு கேட்டுக் கொண்டுள்ளது.
அனைத்து மாநிலங்களின் தலைமைச் செயலாளர்களுக்கும் மத்திய உள்துறை அமைச்சகம் இன்று அனுப்பியுள்ள கடிதத்தில் பல்வேறு மாவட்டங்கள் மற்றும் மாநிலங்களில் அந்தப் பகுதிக்குள் போக்குவரத்துக் கட்டுப்பாடுகள் விதிக்கப்பட்டு இருப்பதாகத் தகவல்கள் வந்திருப்பதாகத் தெரிவிக்கப்பட்டுள்ளது. இந்தக் கட்டுப்பாடுகளின் காரணமாக மாநிலங்களுக்கு இடையில் சரக்குகள் கொண்டு செல்தல் மற்றும் சேவைகள் அளிப்பதில் தடங்கல்கள் ஏற்பட்டு, வழங்கல் சங்கிலித் தொடர் பாதிக்கப்படுகிறது என்றும், அதனால் பொருளாதாரச் செயல்பாடுகள் மற்றும் வேலைவாய்ப்புகள் பாதிக்கப்படுவதாகவும் கடிதத்தில் தெரிவிக்கப்பட்டுள்ளது. இதனால் சரக்குகள் மற்றும் சேவைகள் பாதிக்கப்படுவதாகவும் குறிப்பிடப்பட்டுள்ளது.
மாவட்ட நிர்வாகங்கள் அல்லது மாநில அரசுகள் கட்டுப்பாடுகள் விதிப்பது, பேரழிவு மேலாண்மைச் சட்டம் 2005-இன் கீழ் உள்துறை அமைச்சகம் வெளியிட்ட வழிகாட்டுதல்களை மீறும் செயலாக இருக்கும் என்று உள்துறை அமைச்சகம் கூறியுள்ளது.
முடக்கநிலை நீக்கத்தின் 3வது கட்டத்திற்கான வழிகாட்டுதல்களைக் குறிப்பிட்டு 2020 ஜூலை 29ஆம் தேதியிட்டு பிறப்பிக்கப்பட்ட மத்திய உள்துறை அமைச்சகத்தின் உத்தரவு இதில் சுட்டிக்காட்டப் பட்டுள்ளது. இனிமேலும் பொது மக்கள் மற்றும் சரக்குகள் போக்குவரத்திற்கு மாநிலங்களுக்கு இடையிலும், மாநிலத்திற்கு உள்ளும் எந்தக் கட்டுப்பாடுகளும் இருக்கக் கூடாது என அதில் வலியுறுத்தப் பட்டுள்ளது. இதுபோன்ற பயணங்களுக்குத் தனிப்பட்ட அனுமதி, ஒப்புதல் அல்லது இ-பாஸ் போன்றவை தேவைப்படாது. அருகில் உள்ள நாடுகளுடனான ஒப்பந்தங்களின் கீழான நிலவழி எல்லை கடந்த பயணங்களுக்கும் இது பொருந்தும்.
உள்துறை அமைச்சகம்
நக்சல் நடவடிக்கைகளை எதிர்கொள்வதற்கு வழங்கப்படும் உதவி
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய உள்துறை இணை அமைச்சர் திரு நித்யானந்த் ராய் கீழ்காணும் தகவல்களை அளித்தார்.
பாதுகாப்பு தொடர்பான செலவினங்கள் திட்டத்தின் கீழ் இடதுசாரி தீவிரவாதத்தால் பாதிக்கப்பட்ட மாவட்டங்கள் ஏப்ரல் 2018-ல் 126-லிருந்து 90 ஆகவும், ஜூலை 2021-ல் 70 ஆகவும் குறைக்கப்பட்டுள்ளன.
ஆந்திரப் பிரதேசம், பிகார், சத்திஸ்கர், ஜார்கண்ட், கேரளா, மத்தியப் பிரதேசம், மகாராஷ்டிரா, ஒடிசா, தெலங்கானா மற்றும் மேற்கு வங்கம் ஆகிய மாநிலங்களில் உள்ள 70 மாவட்டங்கள் பட்டியலில் இடம்பெற்றுள்ளன.
இந்திய அரசியலமைப்புச் சட்டத்தின் ஏழாவது அட்டவணையின்படி, ‘காவல்துறை மற்றும் பொது ஒழுங்கு’ ஆகியவை மாநில அரசுகளிடம் உள்ளன. இருப்பினும், இடதுசாரி தீவிரவாதத்தால் பாதிக்கப்பட்ட மாநிலங்களின் முயற்சிகளுக்கு இந்திய அரசு துணையாக இருந்து வருகிறது.
இடதுசாரி தீவிரவாதத்தால் பாதிக்கப்பட்ட மாநிலங்களுக்கு மத்திய ஆயுதப் படைகளின் பட்டாலியன்கள், மாநிலங்களில் உள்ள படைகளுக்கு சிறப்புப் பயிற்சிகள், ஹெலிகாப்டர்கள், மாநிலக் காவல் படைகளை நவீனமயமாக்குவதற்கான நிதி, உபகரணங்கள் மற்றும் ஆயுதங்கள், உளவுத்துறைப் பகிர்வு ஆகியவற்றின் மூலம் மத்திய அரசு உதவுகிறது.
இடதுசாரி தீவிரவாதத்தால் பாதிக்கப்பட்ட மாநிலங்களின் படைகளின் திறனை வளர்ப்பதற்கான நிதி வழங்கப்படுவதோடு ,அவற்றின் உள்கட்டமைப்பு, காவல் நிலையங்களின் வலுவான கட்டுமானம் ஆகியவற்றுக்கும் உதவப்படுகிறது.
சிறப்பு உள்கட்டமைப்பு திட்டத்தின் கீழ் மாநில காவல் படைகளை வலுப்படுத்துவதற்கும், 250 வலுவூட்டப்பட்ட காவல் நிலையங்களைக் கட்டுவதற்கும் 2017-29-ல் ரூ 991 கோடி ரூபாய் அனுமதிக்கப்பட்டுள்ளது. மேலும் கடந்த மூன்று நிதியாண்டுகளில் இடதுசாரி தீவிரவாதம் பாதிக்கப்பட்ட 11 மாநிலங்களுக்கு பாதுகாப்பு தொடர்பான செலவு திட்டத்தின் கீழ் 871.75 கோடி விடுவிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781306
ஊரக வளர்ச்சி அமைச்சகம்
சரஸ் எனும் வாழ்வாதாரத் திருவிழா இந்தியா கேட் வளாகத்தில் நடைபெறுகிறது 
மத்திய ஊரக வளர்ச்சி அமைச்சகத்தின் சார்பில் தீன்தயாள் நலிவுற்றோர் உதவித் திட்டம் – தேசிய ஊரக வாழ்வாதார இயக்கத்தின் முன்முயற்சியில் சரஸ் எனும் வாழ்வாதாரத் திருவிழா இந்தியா கேட் வளாகத்தில் நடைபெறுகிறது. அக்டோபர் 10-ஆம் தொடங்கிய இந்த விழா 23-ஆம் தேதி வரை நடைபெற உள்ளது. இருப்பினும், மத்திய ஊரக வளர்ச்சித்துறை அமைச்சர் திரு நரேந்திர சிங் தோமர், முறைப்படி 12.10.2019 அன்று மாலை ஐந்து மணிக்கு விழாவைத் தொடங்கி வைப்பார்.
ஊரகப் பகுதிகளில் உள்ள மகளிர் சுயஉதவிக்குழுக்கள் உற்பத்தி செய்த பொருட்களை சந்தைப்படுத்துவதும், அவர்களின் திறன்களை வெளிப்படுத்துவதும் ஒட்டுமொத்தமாகக் கொள்முதல் செய்வோருடன் தொடர்புகளை ஏற்படுத்துவதும் இந்த விழாவின் நோக்கமாகும். இதில் 29 மாநிலங்கள் மற்றும் யூனியன் பிரதேசங்களிலிருந்து சுமார் 500 மகளிர் சுயஉதவிக் குழுக்கள் பங்கேற்கின்றன. 200-க்கும் அதிகமான அரங்குகள் அமைக்கப்பட்டுள்ளன. கைவினைப் பொருட்கள், கைத்தறித் துணிகள், இயற்கை உணவுகள் மாநில வகை உணவுகள், இந்தக் கண்காட்சியில் இடம் பெற்றுள்ளன.
தமிழ்நாட்டிலிருந்து காஞ்சிபுரம் சேலைகள், ஆந்திராவிலிருந்து கலம்காரி சேலைகள், தெலங்கானாவிலிருந்து போச்சம்பள்ளி சேலைகள் போன்று பல்வேறு மாநிலங்களின் தனித்தன்மையான சேலைகளும் காட்சியில் வைக்கப்பட்டுள்ளன. இவை தவிர கைவினைப்பொருட்கள், ஆபரணங்கள், வீட்டு அலங்காரப் பொருட்கள், போன்றவையும் விற்பனைக்கு உள்ளன.
(Visitor Counter : 94
நிதி அமைச்சகம்
அமெரிக்கா மற்றும் ஐரோப்பாவில் வங்கி அமைப்புகளில் ஏற்பட்டுள்ள அழுத்தத்தை அடுத்து, மத்திய நிதியமைச்சர் திருமதி நிர்மலா சீதாராமன் தலைமையில் பொதுத்துறை வங்கிகளின் தயார் நிலை குறித்த ஆய்வு கூட்டம்
அமெரிக்கா மற்றும் ஐரோப்பாவில் உள்ள சில சர்வதேச வங்கிகளின் தோல்வியால் ஏற்பட்டுள்ள சூழலைத் தொடர்ந்து, பொதுத்துறை வங்கிகளின் செயல்பாடுகளை ஆய்வு செய்வதற்கான கூட்டம் மத்திய நிதிமைச்சர் திருமதி. நிர்மலா சீதாராமன் தலைமையில் இன்று நடைபெற்றது.
கூட்டத்தில் மத்திய நிதித்துறை இணையமைச்சர் டாக்டர் பகவத் கிஷன்ராவ் கரத் கலந்து கொண்டார்; நிதித்துறை செயலாளர் டாக்டர். விவேக் ஜோஷி, பொதுத்துறை வங்கிகளின் மேலாண்மை இயக்குநர்கள் மற்றும் தலைமை செயல் அதிகாரிகள் கலந்து கொண்டனர். கூட்டத்தில், உலகளாவிய வங்கிகளின் நெருக்கடி சூழலில், குறுகிய கால மற்றும் நீண்ட காலக் கண்ணோட்டத்தில் இந்த ஆய்வை நிதியமைச்சர் மேற்கொண்டார்.
ஆபத்து மேலாண்மை, வைப்புத் தொகைகள் மற்றும் சொத்துகளின் அடிப்படை ஆகியவற்றைப் பன்முகப்படுத்துதலில் கவனம் செலுத்துவதன் மூலம் தயார்நிலையுடன், உரிய விடாமுயற்சியுடன் செயல்படுமாறு நிதியமைச்சர் வங்கிகளைக் கேட்டுக் கொண்டார்.
விரிவான ஆலோசனைகளுக்குப் பிறகு, வட்டி விகித அபாயங்கள் குறித்து விழிப்புடன் இருக்கவும், நெருக்கடிகளை சமாளிக்க தொடர்ந்து தயாராக இருக்கவும் பொதுத்துறை வங்கிளுக்கு நிதியமைச்சர் அறிவுறுத்தினார்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 மேலாண்மை குறித்து ராஜீவ்காந்தி சூப்பர் ஸ்பெஷாலிட்டி மருத்துவமனையில் டாக்டர் ஹர்ஷ் வர்த்தன் ஆய்வு
மத்திய சுகாதாரம், குடும்ப நலத் துறை அமைச்சர் டாக்டர் ஹர்ஷ் வர்த்தன் ராஜீவ் காந்தி சூப்பர் ஸ்பெஷாலிட்டி மருத்துவமனைக்குச் சென்று கோவிட்-19 மேலாண்மை வசதிகள் குறித்து ஆய்வு செய்தார். மருத்துவமனைகள் ஆயத்தமாக இருக்க வேண்டிய அவசியம் அதிகரித்து வருவதைக் கருத்தில் கொண்டு, ராஜீவ் காந்தி சூப்பர் ஸ்பெஷாலிட்டி மருத்துவமனை 450 படுக்கை வசதிகள் கொண்ட கோவிட்-19 சிறப்பு மருத்துவமனையாக செயல்பட்டு வருகிறது. தனிமைப்படுத்தல் வார்டுகள் மற்றும் படுக்கை வசதிகளும் அங்கு உள்ளன.
சளிக்காய்ச்சல் சிகிச்சை பகுதி, தனிமைப்படுத்தல் வார்டுகள், நோயாளிகள் கண்காணிப்பு வார்டுகள், முக்கிய பகுதிகள் / தீவிர சிகிச்சைப் பிரிவுகள், கோவிட் சிகிச்சைப் பகுதிகள், கோவிட் புறநோயாளிப் பிரிவு, கோவிட் சாம்பிள் சேகரிப்புப் பிரிவு, டாக்டர்கள் மற்றும் சுகாதார அலுவலர்களுக்கு உடை மாற்றுதல் வசதிகள் ஆகியவற்றை மத்திய அமைச்சர் பார்வையிட்டார். இந்த வார்டுகளில் பணியாற்றும் டாக்டர்கள் மற்றும் சுகாதார அலுவலர்களுக்கு இருப்பிட மருத்துவ அதிகாரி விடுதியில் விசேஷ குளியல், உடை மாற்றும் வசதிகள் செய்யப்பட்டிருப்பது குறித்தும், கிருமிநீக்க ஸ்பிரே வசதி செய்து கொடுத்திருப்பது குறித்தும் அவர் திருப்தி தெரிவித்தார். இந்தப் பணியில் ஈடுபட்டிருப்பவர்களுக்கு போக்குவரத்து ஏற்பாடுகள் செய்வதன் சிரமத்தைக் குறைக்கவும், அவர்களுடைய குடும்பத்தினருக்கு நோய்த் தொற்று பரவிடாமல் தவிர்க்கவும், அந்த அலுவலர்கள் அருகில் உள்ள ஓட்டல்களில் தங்குவதற்கு ஏற்பாடுகள் செய்யப்பட்டுள்ளன. கோவிட் வார்டில் ஒரு நோயாளியுடன் காணொளிக் காட்சி மூலம் அமைச்சர் உரையாடினார். அவரும் டாக்டர். கோவிட் நோயாளிகளை பரிசோதிக்கும் பணியில் விமான நிலையத்திலும், பிறகு நரேலா தனிமைப்படுத்தல் மையத்திலும் பணியில் ஈடுபட்ட போது நோய்த் தொற்று ஏற்பட்டு அவர் இங்கு சிகிச்சை பெற்று வருகிறார். ``அவர் ஆரோக்கியமாக இருக்கிறார், உடல் நலம் தேறி வருகிறார் என்பதை அறிந்து மகிழ்ச்சி அடைந்தேன். தனக்குகோவிட் பாதிப்பு வந்தபோதிலும் அவருடைய நம்பிக்கை மிகவும் உற்சாகம் தருவதாக இருக்கிறது'' என்று அமைச்சர் கூறினார்.
(Visitor Counter : 202
சிறப்பு சேவைகள் மற்றும் கட்டுரைகள்
ரூ. 4.30 கோடி மதிப்பிலான 8.45 கிலோ தங்கத்தை சென்னை விமான நிலைய சுங்க துறையினர் பறிமுதல். 9 பேர் கைது
உளவுப் பிரிவினரிடமிருந்து கிடைத்தத் தகவலின் அடிப்படையில், துபாயிலிருந்து ஃபிளை துபாய் எஃப்இசட் 8515, எமிரேட்ஸ் ஈகே 542 ஆகிய விமானங்களில் சென்னை வந்த 4 பெண்கள் உட்பட 17 பயணிகள் தங்கம் கடத்துவதாக எழுந்த சந்தேகத்தின் பெயரில் அவர்களை விமான நிலைய சுங்கத்துறையினர் தடுத்து நிறுத்தினர். அவர்களிடம் நடைபெற்ற சோதனையில் 9.03 கிலோ எடையிலான தங்கப்பசை அடங்கிய 48 பொட்டலங்கள் அவர்களது உடலில் மறைத்து எடுத்து வந்திருப்பது தெரியவந்தது. அவர்களிடமிருந்து ரூ. 3.93 கோடி மதிப்பில் 7.72 கிலோ தங்கம் பறிமுதல் செய்யப்பட்டது. அவர்களது உடமைகளை சோதனையிட்டதில் அவர்கள் அணிந்திருந்த முழுக்கால் சட்டையின் பாக்கெட்களிலும், கைபைகளிலும் 386 கிராம் எடையிலான 12 தங்க வெட்டுத் துண்டுகளும், 74 கிராம் எடையிலான ஓர் தங்கச் சங்கிலியும் மறைத்து வைக்கப் பட்டிருப்பது தெரியவந்தது. மொத்தமாக அவர்களிடமிருந்து ரூ. 4.16 கோடி மதிப்பில் 8.18 கிலோ தங்கம் சுங்கச் சட்டத்தின்கீழ் பறிமுதல் செய்யப்பட்டது. ஒரு பெண் உட்பட 9 பேர் கைது செய்யப்பட்டனர்.
மற்றொரு வழக்கில் இண்டிகோ 6ஈ 8245 என்ற விமானத்தில் சார்ஜாவில் இருந்து சென்னை வந்த ராமநாதபுரத்தைச் சேர்ந்த கலந்தர் இலியாஸ்  என்பவர் விமான நிலைய சுங்கத் துறையினரால் தடுத்து நிறுத்தப்பட்டார். அவரை சோதனையிட்டதில் 310 கிராம் எடைக்கொண்ட தங்கப் பசை அடங்கிய 3 பொட்டலங்கள் அவரது உடலில் மறைத்து வைத்திருப்பதை சுங்கத்துறையினர் கண்டுபிடித்தனர். ரூ. 14 இலட்சம் மதிப்பில் 271 கிராம் தங்கம் சுங்கச் சட்டத்தின்கீழ் அவரிடமிருந்து பறிமுதல் செய்யப்பட்டது.
மொத்தமாக ரூ. 4.30 கோடி மதிப்பில் 8.45 கிலோ தங்கத்தை 18 வழக்குகளில் சென்னை விமானநிலைய சுங்கத் துறையினர் பறிமுதல் செய்ததோடு ஒரு பெண் உட்பட 9 பேரை கைது செய்தனர்.
மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவித்துள்ளார்.